**PETAK, 27.3.2020.**

**HRVATSKI JEZIK** – Nada Sabadi: „Jagodne kiše“ (stvaranje prema poticaju)

Dragi učenici!

Nadam se da vam se svidjela priča „Jagodne kiše“ i da ste u vaše pisanke nacrtali vesele proljetne oblake.

Danas nastavljamo sa sličnom pričom kojoj ćete vi osmisliti i napisati nastavak.

Bit će zabavno!

Svi ćete imati isti početak priče, a on glasi ovako:

**NASLOV PRIČE**

(sami ćete ga osmisliti)

**Tmurni oblaci prekrili su nebo. Umjesto kiše, iz oblaka su počeli padati** …

(bomboni, čokolade, igračke, lopte, mrkve…odaberi samo jedno). Dalje nastavljate sami, svatko drugačije.

Pomoći će vam odgovori na sljedeća pitanja: (u zagradi sam vam ponudila nekoliko primjera, a vi odaberite što želite ili dodajte neku svoju ideju)

1. **Tko se u tom trenutku nalazio na ulici?** (djeca, prolaznici, vi, vaši prijatelji…)
2. **Što su radili u tom trenutku?** (pričali su, šetali, igrali se, žurili…)
3. **Kako su oni reagirali na neobičnu kišu?** (bili su iznenađeni, prestrašeni, razveselili su se…)
4. **Što su odlučili napraviti kada je kiša stala?** (uzeti predmete koji su pali, pobjeći, pozvati prijatelje, odnijeti predmete kući…)

Ja ću napisati svoju priču kao primjer da vam bude jasnije što trebate

napraviti. Nadam se da će vam se svidjeti. Bilo bi dobro da priču prvo napišete na jedan papir, a kasnije uredno prepišete u pisanke.

27.3.2020.

Kiša bombona

Tmurni oblaci prekrili su nebo. Umjesto kiše, iz oblaka su počeli padati gumeni bomboni. U tom trenutku, na ulici se nalazila grupa dječaka. Veselo su hodali prema školi. Pričali su i dogovarali čega će se igrati za vrijeme velikog odmora. Iznenadili su se i razveselili neobičnoj kiši. Neki su otvorili svoje kišobrane. Kada je kiša stala, pokupili su sve bombone s ulice i potrčali prema školi da ih podijele sa svojim prijateljima.

Veselim se vašim radovima!

**MATEMATIKA** –Dijeljenje brojem 3 (vježbanje i ponavljanje)

Malo ćete još vježbati dijeljenje brojem 3 kako bismo u ponedjeljak mogli učiti množenje sa 4.

Riješit ćete **sve zadatke u** **udžbeniku na str. 77**. i u **RB na str. 71. i 72. zad. 3.,4.,5.,6. i 7.**

Sigurna sam da ćete ih brzo i lako riješiti!

**ZA VIKEND:**

1. VJEŽBAJTE USMENO TABLICU MNOŽENJA I DIJELJENJA S ONIM BROJEVIMA KOJE SMO DO SADA UČILI.
2. PRIPREMITE ZA PONEDJELJAK LEKTIRU „POŠTARSKA BAJKA“ I LEKTIRNU BILJEŽNICU.

Želim vam ugodan vikend!

Vaša učiteljica Bojana